Dwelms, speelgewere (en ŉ krokodil) in klopjagte gevindDie polisie het tydens een van die klopjagte ook op ‘n krokodil beslag gelê. (Foto: SA Polisie) Johannesburgse polisielede het vyf mense aangekeer tydens klopjagte om die besit en handel van dwelms ŉ nekslag toe te dien. Beamptes het terselfdertyd beslag gelê op dwelms ten bedrae van R600 000, verskeie speelgoedgewere – en selfs ŉ krokodil. Lt.kol. Mavela Masondo, Gautengse polisiewoordvoerder, sê lede van die georganiseerde misdaadeenheid, forensiese dienste en die Wes-Randse honde-eenheid het Vrydag inligting opgevolg oor dwelms wat glo by ŉ perseel naby aan twee skole in Roodepoort aan die Wes-Rand gesmous word. Die polisie het toegeslaan, die perseel deursoek en afgekom op dagga in verskillende vorms, asook daggabome en eetbare dwelms. Die dwelms het ŉ straatwaarde van sowat R200 000. Een verdagte is in hegtenis geneem. Volgens Masondo het die polisie ook op twee speelgoedgewere beslag gelê. “ŉ Krokodil is ook op die perseel gevind. Die hulp van die Dierebeskermingsvereniging is ingeroep om die dier te hanteer,” sê hy. Sommige van die dwelms wat op een van die persele gevind is. (Foto: SA Polisie) Dit was nie duidelik waarom die krokodil op die perseel was nie. In ŉ afsonderlike voorval het lede van die narkotika-eenheid met ŉ lasbrief toegeslaan op ŉ kompleks in Dainfern in die noorde van Johannesburg waar hulle dwelms – vermoedelik metamfetamien, oftewel tik – ter waarde van R400 000 gekonfiskeer het. Vier verdagtes, ŉ man en drie vroue, is in hegtenis geneem. Hulle sal so gou doenlik in die landdroshof verskyn. Die ondersoek duur intussen voort. Lt.genl. Elias Mawela, Gautengse polisiehoof, het die samewerking tussen die verskillende eenhede geloof in die poging om te verseker dat die dwelms van Gauteng se strate verwyder word. “Die suksesvolle inhegtenisnemings en beslaglegging is ŉ groot stap om dwelms in ons samelewing uit te roei. Dit is uiters belangrik dat mense verdagte en misdadige bedrywighede in hul gebied by die polisie aanmeld,” sê hy.